钦定古今图书集成/明伦汇编/氏族典/第291卷 > 唐姚端
## 钦定古今图书集成/明伦汇编/氏族典/第291卷 > 唐姚端

按《上海县志》：“姚端，字震阳，本姓陈，生而失母，祖母将
弃诸野，同里唐守仁见而哀之，乞以归，求乳于比邻
姚氏乳之。稍长，自知为陈氏子，窃归省其父。父已娶
后，母性妒忌，见其归，辄持杖逐之，甚则掷以刃。如是
者数四。而守仁故无子，畜之慈，姚端乃继唐氏。其曰
姚端者，示不忘姚氏也。守仁家贫年老，姚端甫十四”，
即主家政。贸迁有无事，守仁克尽孝道，生养死葬悉
以礼。性惇谨，不苟言笑，然乐善好施，能周人之急。明
末岁饥，煮粥以食饿者，日活数十百人。置义田若干
亩，设义船于永济渡，往来者咸颂惠焉。有子四人、孙
十人，皆有文名于时。当事者重其行，屡举乡饮宾云。